Pave Gregor XVI forhindret at det ble bygd jernbane i Vatikanstaten. Han er blitt tillagt utsagnet («jernveien, veien til helvete»). Hans etterfølger, Pius IX, startet byggingen av en jernbanelinje fra Bologna til Ancona, men området ble erobret av styrkene som kjempet for et forent Italia i forbindelse med risorgimento i 1861, før den var ferdigstilt. Togforbindelsen var en forutsetning for massepilegrimsreisene på 1800-tallet, som startet med reiser til Lourdes omkring 1858, og som ble en faktor som svekket motstanden mot den nye teknologien i pavens hoff (den romerske kurie).